b'\n_START_ARTICLE_\nWenche Kvamme\n_START_SECTION_\nUtdanning og karri\xc3\xa8re\n_START_PARAGRAPH_\nKvamme ble utdannet ved Statens Teaterh\xc3\xb8gskole i 1977. Hun debuterte i Dantons d\xc3\xb8d av Georg B\xc3\xbcchner p\xc3\xa5 Nationaltheatret i 1977, i rollen som \xc2\xabborgerinne Bouffon\xc2\xbb. I 1978 medvirket hun i Edvard Hoems Musikken gjennom Gleng p\xc3\xa5 samme scene. Hun var ansatt ved Den Nationale Scene 1978\xe2\x80\x931994, bortsett fra 1981\xe2\x80\x931982 da hun var ved H\xc3\xa5logaland Teater. Senere var Kvamme aktiv ved Bergen-scenene Ole Bull Teater og Logen Teater. Hun var en frodig karakterskuespiller som spilte i stykker som Shirley Valentine, Jeppe paa Bierget, En utstoppet hund, Hellemyrsfolket, Jan Herwitz og Skj\xc3\xa6rg\xc3\xa5rdsfl\xc3\xb8rt._NEWLINE_Kvamme hadde sentrale roller i blant annet Tolvskillingsoperaen, Bruredansen og Spelemann p\xc3\xa5 taket. Hun gjestet i 1996 Nationaltheatret i Endelig ung av Christian Giudicelli. Kvamme hadde gjennomgangsroller i TV-seriene Offshore (1996\xe2\x80\x932000) og Holms (2002\xe2\x80\x932003).\n_START_SECTION_\nUtmerkelser\n_START_PARAGRAPH_\nI 1990 mottok Kvamme Bergen Teaterforenings Pernillestatuett.\n_START_SECTION_\nPrivat\n_START_PARAGRAPH_\nKvamme drev i flere \xc3\xa5r vertshus p\xc3\xa5 \xc3\xb8yen Stormolla i Lofoten. Hun d\xc3\xb8de av kreft 9. mars 2019.'